Slovenska kronika, 28.1.2009


Naslov: Avtobus se je prevrnil v potok
Napoved za voditelja:

T- Boštanj /
Danes zjutraj je Izletnikov šolski avtobus, ki je vozil osem otrok iz Jablanice in Okiča, dva kilometra pred Boštanjem zdrsnil v potok Grahovica. Avtobus se je prevrnil na bok, pri čemer nihče od otrok ni bil huje poškodovan. Bili so le mokri in malce prestrašeni, štirje pa so potem, ko so se doma preoblekli, vseeno prišli k pouku. Takoj po zdrsu jih je voznik avtobusa iz njega spravil skozi odprtino na strehi, potem pa so jih z osebnim avtomobilom odpeljali domov. O vzrokih nesreče še ni mogoče govoriti, zagotovo ni šlo za prehitro vožnjo. Preiskava pa bo pokazala, če je zdrsu botrovala zgolj plundra na vozišču ali je še kakšen razlog. 
